Lääne-Viru maakonna eri paigus tegutseva spordiklubi Caaro noormaadlejad võistlesid edukalt Vantaas korraldatud maadlusturniiril. Ühtekokku toodi põhjanaabrite juurest kolm esikohta ning lisaks kuus kahvatumat karva medalit.
Seekord käisid Caaro noorsportlased matil vaba- ja naistemaadluses. Spordiklubi esindasid üksteist võistlejat.
Esikohaga naasid Kadrina noored Marten Nordling (kuni 33 kg) ja Elina Nuiamäe (kuni 49 kg) ning Haljalas harjutav raskekaallane Kahro Pallon (kuni 91 kg).
Finaali jõudsid meie maakonna maadlejatest ja teenisid teise koha Liisbet Milvaste (kuni 49 kg), Steven Objartel (kuni 28 kg) ning Krislin Kirss (kuni 67 kg). Kolmandale kohale platseerusid Rasmus Nordling (kuni 37 kg), Anna-Liisa Ots (kuni 37 kg) ja Kaisa Pallon (kuni 55 kg).
Klubide arvestuses saavutasid treenerite Valeri ja Marger Pormanni käe all harjutavad spordiklubi Caaro maadlejad kolmanda koha. Konkurentsis oli kokku 22 maadlusklubi.